**Jorma Saahko** (s. 27. elokuuta 1935 Impilahti) on suomalainen mediapersoona. 

Youtubessa hänet tunnetaan kanavalta *Lotta ja pappa*, jossa hän esiintyy pojantyttärensä Lotta-Sofia Saahkon kanssa. Lotta-Sofia Saahko perusti kanavan keväällä 2020, kun hän tuli Britanniasta Suomeen pakoon koronavirusepidemiaa. Kanavalla he laulavat ja jutustelevat piristääkseen ihmisiä. Ensimmäisen puolen vuoden aikana videot saivat yhteensä yli 30 miljoonaa katselukertaa. Saahkot laulavat vanhoja kansanlauluja, maakuntalauluja ja iskelmiä.

Jorma Saahko on Karjalan evakko. Hänen perheensä asui Impilahden Pitkärannassa, josta he lähtivät evakkoon, kun Jorma Saahko oli nelivuotias vuonna 1939. Evakkomatkan päätteeksi heidät sijoitettiin asumaan Liperiin ja myöhemmin Kuusjärvelle eli nykyiseen Outokumpuun. Saahkojen YouTube-kanavalla keskustellaankin usein karjalaisuudesta.

Jorma Saahko muutti 1965 Kuusjärveltä Valkeakoskelle, jossa asuu edelleen. Saahko on ollut leski vuodesta 2014. Hänen pojantyttärensä Lotta-Sofia Saahko asuu hänen omakotitalonsa yläkerrassa.

Marraskuussa 2020 julkaistiin kirja *Papan kanssa kahvilla*, jonka on kirjoittanut Lotta-Sofia Saahko. Kirja kertoo Jorma Saahkon evakkotarinan.

Joulukuussa 2020 Saahkot esiintyivät sekä MTV3:n Itsenäisyyspäivän lähetyksessä että Yle TV1:n itsenäisyyspäivän lähetyksessä. Kiitoksena Saahkot saivat kirjallisen kunnianosoituksen tasavallan presidentti Sauli Niinistöltä ja tämän puoliso Jenni Haukiolta.

Jorma Saahko sai lokakuussa 2020 Vuoden isovanhempi -tunnustuksen vanhus- ja lähimmäispalvelun liitto VALLI ry:ltä.

Syksyllä 2021 Saahkot kertoivat YouTube-kanavallaan, että Jorma sairastaa muistisairautta. He puhuvat sairaudesta avoimesti kanavallaan.

Hänet valittiin yhdessä Lotta-Sofian kanssa vuoden positiivisimmaksi suomalaiseksi vuonna 2021.

Lähteet
-------

1. 1 2  Jorma Saahkosta, 85, tuli yllättäen koko Suomen nettijulkkis – nyt hän esittelee valokuvan, joka jäi jäljelle Karjalan-kodista *Ilta-Sanomat*.  7.12.2020. Viitattu 13.2.2021.
2. ↑  Lotta-Sofia Saahko: Lotta-Sofia Saahkon Instagram *instagram.com*.  27.08.2020. Viitattu 13.02.2021.
3. ↑  Näin sujuvat Lotan ja Jorma-papan huippusuosion saaneet aamuiset laulutreenit: "Siitä tämä alkoi, kun köpötin yläkertaan ja siellä oli käynnissä äänenavaus" *mtvuutiset.fi*.  25.5.2020. Viitattu 13.2.2021.
4. ↑  Musiikki | Lotta-Sofia Saahkolta meni koronan vuoksi kerralla ura, koti ja ystävät, mutta tilalle tulikin yllättäen isoisä: Nyt moni suomalainen kokee suuria tunteita kaksikon lauluvideoiden äärellä *Helsingin Sanomat*.  21.5.2020. Viitattu 13.2.2021.
5. ↑  Koskettavat koronalaulut - Lotta-Sofia Saahko toi laulun papan elämään *Seura.fi*.  5.7.2020. Viitattu 13.2.2021.
6. 1 2  Lotta, 27, muutti Jorma-papan, 84, yläkertaan – laulavasta kaksikosta someilmiö: "Yhtäkkiä tämä räjähti käsistä" *www.iltalehti.fi*. Viitattu 13.2.2021.
7. ↑  Kirja - Tammi *www.tammi.fi*. Viitattu 13.2.2021.
8. ↑  Onko tässä illan koskettavin lauluesitys? Karjala-evakko Jorma-pappa laulaa yhdessä lastenlastensa kanssa Evakon laulun: "Kyyneleiden määrää en vain enää ole muistanut" *mtvuutiset.fi*.  6.12.2020. Viitattu 13.2.2021.
9. ↑  Maa on niin kaunis *youtube.com*.
10. ↑  Vuoden isovanhempi 2020 on "Lotan pappa" Jorma Saahko *Valli.fi*.  16.10.2020. Viitattu 13.2.2021.
11. ↑  Lotta ja pappa: Vastaamme kysymyksiin papan muistisairaudesta *youtube.com*.
12. ↑  Vuoden positiivisimmat suomalaiset ovat Lotta ja pappa – parivaljakon myönteisyys on kantanut vaikeinakin aikoina *Yle Uutiset*.